Antallet af faunastriber er mere end fordoblet i år, og 300 landmænd landet over deltager i projektet.

Faunastriber er vildtvoksende striber af blomster, der sås langs danske marker, så insekter, bier, fugle og andre dyr kan finde føde, bygge reder og yngle.

Og idéen til den naturlige håndsrækning til dyrene opstod i hovedet på landmand Jens Simonsen fra Sinding Nord for Herning tilbage i 2015.

- Vi landmænd vil faktisk gerne lave noget til gavn for naturen, og vi påtager os med glæde det ansvar, vi også har, lyder det fra landmanden, der har været i jobbet i mere end 30 år.

Faunastriber Faunastriberne sås i og ved landmandens marker med forskellige planter - blandt andet rødkløver, honningurt, boghvede, solsikke og cikorie.



Det er den enkelte landmand, der lægger jord til og betaler for etableringen af faunastriberne, mens frøene betales af den lokale kommune. Prisen for 800 meter faunastriber i 3 meters bredde er 1.200 kroner. Kilde: Sagro

Landmand Jens Simonsen blandt blomstrende ukrudt i en faunastribe. En idé, han selv er ophavsmand til. Foto: Karl Erik Lørup / TV Midtvest

Landmand: Glad og stolt

Ideen opstod på et møde i Herning-Ikast Landboforening for omkring fire år siden.

Det havde vi aldrig i vores vildeste fantasi drømt om. Jeg er både glad og stolt over det Jens Simonsen

Siden da har ukrudt-idéen spredt sig til ni forskellige kommuner i Jylland, oplyser Danmarks Naturfredningsforening.

I 2018 blev der sået 110 kilometer blomstrende faunastriber, mens der I 2019 er kommet yderligere 239 kilometer til. Antallet af de blomstrende striber er altså mere end fordoblet i år.

En udbredelse, den midtjyske landmand ikke havde forudset.

- Det havde vi aldrig i vores vildeste fantasi drømt om. Jeg er både glad og stolt over det, siger Jens Simonsen.

Ifølge Danmarks Naturfredningsforening svarer arealet af faunastriber rundt i landet i dag til en stribe på to meters bredde fra Grenen ved Skagen til den tyske grænse i syd.

Det er landmanden Jens Simonsen (tv.), der har fået ideen om faunastriberne. Siden har ukrudtet spredt sig til hele landet. Foto: faunastriber.dk

Følgende kommuner har sået faunastriber: Holstebro Kommune: 40 kilometer

Struer Kommune: 25 kilometer

Herning Kommune: 51 kilometer

Ikast-Brande kommune: 12 kilometer

Ringkøbing-Skjern Kommune: 22 kilometer

Billund Kommune: 9 kilometer

Vejen Kommune: 8 kilometer

Varde Kommune: 40 kilometer

Esbjerg Kommuner: 32 kilometer Kilde: Faunastriber.dk

300 landmænd er med

Faunastriberne er et samarbejde mellem forskellige grønne organisationer, landbrugsorganisationer og kommuner.

Selvom landbruget og Danmarks Naturfredningsforening ikke er kendt for at være de bedste venner, er naturforeningen i særdeleshed tilfreds med landmandens tiltag.

- Det er rigtig dejligt, at landmændene vil skabe bedre forhold for insekterne, siger Therese Nissen, biolog i Danmarks Naturfredningsforening.

Indtil nu har 300 landmænd landet over ifølge Danmarks Naturfredningsforening sået faunastriber.